PATVIRTINTA

Vilniaus rajono savivaldybės tarybos

2016 m. gegužės 27 d.

sprendimu Nr. T3-190

3 priedas

**VILNIAUS R. BEZDONIŲ „SAULĖTEKIO“ PAGRINDINĖ MOKYKLA**

**DIREKTORIAUS ALGIMANTO BARANAUSKO**

**2015 METŲ VEIKLOS ATASKAITA**

2016-05-19

Bezdonys

1. MOKYKLOS PRISTATYMAS

Mokykla įsteigta 1992 m. sausio 1 d. Lietuvos Respublikos Vyriausybės įgaliotinio Vilniaus rajonui 1992-01-03 potvarkiu Nr. 3 „Dėl Bezdonių devynmetės mokyklos“. 1996 m. vasario 28 d. Vilniaus rajono savivaldybės tarybos sprendimu Nr. 97 „Dėl vardo Bezdonių 2-ajai pagrindinei mokyklai suteikimo“, mokyklai buvo suteiktas „Saulėtekio“ vardas ir mokykla vadinama Bezdonių „Saulėtekio“ pagrindine mokykla.

Mokyklos savininkas yra Vilniaus rajono savivaldybė. Savininko teises ir pareigas įgyvendinanti institucija - Vilniaus rajono savivaldybės taryba.

Mokyklos buveinė - Geležinkelio g. 40, Bezdonių mstl., Bezdonių sen., LT-15201 Vilniaus r., el.p. [pagrindine@sauletekio.vilniausr.lt.lm](mailto:pagrindine@sauletekio.vilniausr.lt.lm), interneto svetainė: [www.sauletekio.vilniausr.lm.lt](http://www.sauletekio.vilniausr.lm.lt).

Mokykla yra švietimo įstaiga, vykdanti formaliojo švietimo (pradinio ir pagrindinio ugdymo) programas. Mokymo kalba - lietuvių. Mokymo formos - grupinio mokymosi, pavienio mokymosi formos. Mokykla turi savo himną, ženklą, vėliavą.

Mokyklos veikla grindžiama mokyklos nuostatais, vidaus darbo tvarkos taisyklėmis, mokytojų ir pagalbos mokiniui specialistų atestacijos nuostatais, valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų atestacijos nuostatais, priėmimo į mokyklą aprašu, maitinimo organizavimo, mokinių pažangos ir pasiekimų vertinimo, mokytojų, pagalbos mokiniui specialistų kvalifikacijos tobulinimo aprašais.

Mokykla yra atvira visuomenei, daug pastangų skiriama partnerystės plėtrai, bendradarbiavimui su kaimyninėmis mokyklomis, rėmėjais bei kitais socialiniais partneriais.

Didelis dėmesys skiriamas mokinių užimtumui organizuojant neformalųjį vaikų švietimą, projektinę, socialinę bei prevencinę veiklą. Mokykla dalyvauja prevenciniuose ir sveikos gyvensenos propagavimo projektuose, pilietinėse akcijose.

Mokykla yra ne tik mokinių ugdymosi įstaiga, bet ir svarbi bendruomenės susibūrimo vieta, kurioje organizuojamos įvairios šventės, renginiai, pažintinės išvykos, vasaros poilsio stovyklos, puoselėjamos katalikiškos tradicijos.

1. MOKYKLOS ORGANIZACINĖ STRUKTŪRA IR VALDYMAS

Vilniaus rajono savivaldybės tarybos sprendimu mokyklai yra skirta 15,25 etato.

Mokyklai vadovauja mokyklos direktorius. Veiklą koordinuoja direktoriaus pavaduotojas ugdymui ir ūkvedys.Mokykloje dirba: 22 mokytojai, specialusis pedagogas, psichologas, logopedas, visuomenės sveikatos priežiūros specialistas, bibliotekininkas, sekretorius, inžinierius informatikas, mokytojo padėjėjas, 10 aptarnaujančio personalo darbuotojų.

Mokykloje veikia savivaldos institucijos: Mokyklos taryba, Mokytojų taryba, Mokinių taryba, Klasių tėvų komitetai. Jos sprendžia ir tobulina ugdymo proceso socialinius, finansinius ir kitus mokyklos bendruomenės veiklos klausimus.

1. MOKYKLOS VADOVŲ KVALIFIKACIJOS TOBULINIMAS

|  |  |  |  |  |
| --- | --- | --- | --- | --- |
| Metai | Mokyklos direktoriaus kvalifikacijos tobulinimo dienų skaičius | Direktoriaus pavaduotojo/-ų ugdymui kvalifikacijos tobulinimo dienų skaičius | Vidutiniškai tenkančių kvalifikacijos tobulinimo dienų skaičius 1 vadovui | Pastabos |
| 2015 | 9 | 4 | 6.5 |  |
| 2014 | 4 | 6 | 5 |  |

1. MOKYKLOS DIREKTORIAUS INICIATYVA (-OS)

* Mokyklos pastato renovacijos projekto parengimas;
* Mokytojų kvalifikacijos kėlimo skatinimas;
* Mokyklos rėmėjų paieška;
* Mokyklos IKT bazės atnaujinimas ir turtinimas;
* Taisyklių, aprašų, nuostatų atnaujinimas;
* Mokyklos darbuotojų motyvacijos skatinimas;
* Bendruomenės narių įtraukimas į renginių ir švenčių organizavimą („Šeimadienis 2015“, Krikščioniškos muzikos festivalis ,,Liejas malonė“ ir kt.);
* Naujų projektų inicijavimas: „Įveikiame kartu“, Vaikų ir jaunimo socializacijos projektas.

1. PEDAGOGŲ KVALIFIKACIJOS TOBULINIMAS

|  |  |  |  |  |
| --- | --- | --- | --- | --- |
| Metai | Pedagogų kvalifikacijai tobulinti skirta lėšų (Eur) | Pedagogų kvalifikacijai tobulinti panaudota lėšų (Eur) | Pedagogų kvalifikacijai tobulinti panaudotų lėšų procentas (%) | Pastabos |
| 2015 | 424,0 | 242,17 | 57 | Lėšų likučiai buvo panaudoti mokinių ugdymo(-si) aplinkai gerinti. |
| 2014 | 439,93 | 422,27 | 96 |

1. MOKINIAI (SKAIČIUS, KOMPLEKTAI)

|  |  |  |  |  |
| --- | --- | --- | --- | --- |
| Metai | 1-4 KL. | 5-8 KL. | 9-10 KL. | 1 – 10 KL. |
| 2015 | 32/ 3 komplektai | 34 / 4 komplektai | 9 / 1 komplektas | 75 / 8 komplektai |
| 2014 | 33 / 3 komplektai | 36 / 4 komplektai | 9/ 1 komplektas | 78 / 8 komplektai |

* SPECIALIŲJŲ UGDYMOSI POREIKIŲ TURINČIŲ MOKINIŲ SKAIČIUS:

2015 m. mokėsi 7 specialiųjų ugdymosi poreikių turintys mokiniai, t. y. 9 procentai.

2014 m. mokėsi 9 specialiųjų ugdymosi poreikių turintys mokiniai, t. y. 12 procentų.

* MOKINIŲ, BAIGUSIŲ PAGRINDINIO UGDYMO PROGRAMĄ IR ĮGIJUSIŲ PAGRINDINĮ IŠSILAVINIMĄ, SKAIČIUS:

|  |  |  |  |
| --- | --- | --- | --- |
| Metai | Mokinių, baigusių pagrindinio ugdymo programą, skaičius | Mokinių, baigusių pagrindinio ugdymo programą, procentas (%) | Pastabos |
| 2015 | - | - | Nebuvo 10 klasės |
| 2014 | 9 | 100 |  |

* MOKINIŲ, BAIGUSIŲ PAGRINDINIO UGDYMO PROGRAMĄ, TOLIMESNIS MOKYMASIS:

|  |  |  |  |  |  |  |
| --- | --- | --- | --- | --- | --- | --- |
| Metai | Mokinių skaičius | Tęsia mokymąsi: | Iš jų vidurinėse mokyklose ir gimnazijose | Iš jų profesinėse mokyklose | Dirba | Nesimoko ir nedirba |
| 2015 | - | - | - | - | - | - |
| 2014 | 9 | 8 | 2 | 6 | 1 | - |

1. NEMOKAMAI MAITINAMŲ MOKINIŲ SKAIČIUS

|  |  |  |  |
| --- | --- | --- | --- |
| Metai | Nemokamai maitinamų mokinių skaičius | Nemokamai maitinamų mokinių procentas (%) | Pastabos |
| 2015 | 29 | 39 |  |
| 2014 | 36 |  |  |

1. MOKINIŲ PAVĖŽĖJIMAS

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metai | Mokinių, gyvenančių toliau kaip 3 km nuo mokyklos, skaičius | Mokinių, gyvenančių toliau kaip 3 km nuo mokyklos, procentas (%) | Mokinių, pavežamų geltonaisiais, mokykliniais autobusais, skaičius ir (%) | | Mokinių, pavežamų kitu transportu, skaičius:  1) spec. reisais,  2) maršrutiniais autobusais,  3) kitu transportu | | | Pastabos |
| 2015 | 60 | 80 | - | - | 3 | 56 | 1 |  |
| 2014 | 59 | 76 | - | - | 5 | 54 | - |  |

1. MOKYKLOS FINANSAVIMAS, TURTAS, VIDAUS BEI IŠORĖS APLINKA

Mokykla naudoja lėšas pagal Vilniaus rajono savivaldybės tarybos patvirtintas biudžeto išlaidų sąmatas. Mokyklos veiklai finansuoti pritrauktos ir papildomos lėšos, rėmėjai teikia materialinę ir finansinę paramą, kuri yra skiriama ugdymo procesui gerinti, mokyklai remontuoti bei materialinei bazei turtinti.

Lėšų paskirstymas ir jų racionalus naudojimas yra derinamas su mokyklos savivaldos institucijomis.

|  |  |  |
| --- | --- | --- |
| Finansavimo šaltiniai | Lėšos | |
| 2014 m. | 2015 m. |
| Savivaldybės biudžeto lėšos SB | 65818,33 | 68570,00 |
| Mokinio krepšelio lėšos MK | 179078,70 | 174687,00 |
| Kitos lėšos, materialinės vertybės  (labdara, parama, 2% GPM) | 5731,00 | 7747,58 |

Mokyklos priestato projektavimo ir projekto vykdymo priežiūros paslaugoms apmokėti iš Vilniaus rajono savivaldybės biudžeto skirta 25839,00 Eur.

1. PASIEKIMAI

* Mokymosi rezultatai.

2014-2015 m. m. mūsų mokyklos mokiniai nedalyvavo pagrindinio ugdymo pasiekimų patikrinime, kadangi šiais mokslo metais nesusiformavo 10 klasė.

2013-2014 m. m. pagrindinio ugdymo pasiekimų patikrinime dalyvavo 9 mokiniai. Lietuvių kalbos pagrindinio ugdymo pasiekimų patikrinime dalyvavo 9 mokiniai. Gerai išlaikė 22 % mokinių, patenkinamai – 67 % mokinių, nepatenkinamai – 11 %. Matematikos pagrindinio ugdymo pasiekimų patikrinime dalyvavo 9 mokiniai. Gerai išlaikė – 22 % mokinių, patenkinamai – 78 % mokinių.

* Mokyklos projektinė veikla.

2014 m. spalio 24 d. mūsų mokykloje vyko Dievo šlovinimo pamaldos – Taize. Tais metais su Dievo šlovinimo pamaldomis (Taize) vykome į Vilniaus Vaikų socializacijos centrą, Riešės gimnaziją, Vilniaus r. Nemenčinės Gedimino gimnaziją, Vilniaus Šeškinės vidurinę mokyklą, Lietuvos katalikų moterų sąjungos vaikų paramos centrą. Taip buvo pradėta ruoštis Krikščioniškos muzikos festivaliui „Liejas Malonė“.

2015 m. gegužės 15 d. mokykloje buvo organizuotas Krikščioniškos muzikos festivalis „Liejas Malonė“.

2014-2015 m. m. mūsų mokyklos 5-7 klasių mokiniai prisijungė prie naujos projekto ,,Ugdymo karjerai ir stebėsenos modelių sukūrimas ir plėtra bendrajame lavinime ir profesiniame mokyme“ iniciatyvos – Visuotinės atvirų durų dienos tėvų darbovietėse, kuri vyko 2015 m. balandžio 10 d.

2014-2015 m. m. mūsų mokyklos bibliotekoje vyko skaitymo skatinimo renginiai. Geriausiems metų skaitytojams buvo organizuota kelionė į Anykščius. Kelionės metu mokiniai aplankė A. Baranausko ir A. Vienuolio – Žukausko memorialinį muziejų ir kt. vietas.

2015 metų birželio 2-6 dienomis mokykloje buvo organizuota išvažiuojamoji vaikų vasaros poilsio stovykla ,,Saulėtekis“, kurioje dalyvavo pradinių klasių mokiniai. Mokiniai aplankė Taikomosios dailės muziejų, pabuvojo Trakų krašto amatų centre.

Daug dėmesio buvo skiriama metodinių grupių organizuojamai projektinei veiklai (integruotų pamokų ciklai, tiksliųjų, gamtos ir kalbų mokslų savaitės, projektinė veikla skirta K. Donelaičio 300-osioms metinėms paminėti, popietės, viktorinos, ekskursijos, tyrimai ir kt.).

* Mokinių ir mokytojų pasiekimai.

5-10 klasių mergaičių ir berniukų mišri komanda olimpinio festivalio šaškių finalinėse varžybose užėmė I-ąją vietą. Taip pat mūsų mokyklos mokiniai dalyvavo olimpinio festivalio trikovės varžybose Rudaminoje ir tarp pagrindinių mokyklų iškovojo I-ąją vietą. Nemenčinės miesto seniūnija apdovanojo 5-os klasės mokinį Luką Savicką sporto varžybose ,,Tarptautinė diena be automobilio“ užėmusį I-ąją vietą ir 5-os klasės mokinę Valentiną Litvinionok užėmusią III-ąją vietą. Taip pat Nemenčinės miesto seniūnija apdovanojo Valentiną Litvinionok tarptautinėse bėgimo varžybose skirtose Konstitucijos dienai paminėti užėmusią III-ąją vietą, Luką Savicką- III-ąją vietą ir Silviją Karavackaitę – II-ąją vietą. Mūsų mokyklos mokinės Silvija Karavackaitė ir Kamilė Jakubauskaitė dalyvavo Tarptautiniame dviračių maratone ,,Wilia 2015“ Nemenčinėje. Kamilė iškovojo bronzos medalį OPEN kategorijoje ir buvo geriausia savo amžiaus grupėje. Kamilė Jakubauskaitė kartu su šešiais Vilniaus rajono bėgikais dalyvavo XII Irenos Ševinskos tarptautinėse bėgimo varžybose Pultuske, Lenkijoje. Ji finišo liniją kirto 9-a iš 100 startavusių dalyvių. Gerai pasirodė Kamilė ir Ignalinoje, kur vyko atviros rajono pirmenybės. Čia Kamilė iškovojo III-ąją vietą.

Vilniaus rajono savivaldybės administracijos švietimo skyrius įteikė diplomą 5-os klasės mokiniui Viliui Budriui Meninio skaitymo konkurso rajoniniame etape 5-8 klasių mokinių grupėje laimėjusiam III-ąją vietą. Taip pat Vilius Budrys užėmė III-ąją vietą Vilniaus rajono ,,Mažojoje matematikos olimpiadoje 2015“. Pagyrimo raštą Vilniaus rajono savivaldybės administracija įteikė 9-os klasės mokinei Aurelijai Čepulytei už puikų pasirodymą Meninio skaitymo konkurso rajoniniame etape 9-12 klasių mokinių grupėje. Padėkos raštus už mokinių parengimą Meninio skaitymo konkursui Vilniaus rajono savivaldybės administracijos švietimo skyrius įteikė lietuvių kalbos mokytojoms: Elenai Kondratovič ir Žanai Čuividienei.

Padėkos raštais apdovanoti mūsų mokyklos mokiniai už dalyvavimą Taize pamaldų renginiuose: Vilniaus r. Nemenčinės Gedimino gimnazijoje, Vilniaus Šeškinės vidurinėje mokykloje, Riešės gimnazijoje, Vilniaus vaikų socializacijos centre, Lietuvos katalikų moterų sąjungos vaikų paramos centre.

1. MOKYKLOS PARTNERYSTĖS RYŠIAI

Mokykla glaudžiai bendradarbiavo su kitomis Vilniaus rajono bei miesto mokyklomis. Jau keli metai iš eilės su Dievo šlovinimo pamaldomis (Taize) vykstame į Vilniaus Vaikų socializacijos centrą, Riešės gimnaziją, Vilniaus r. Nemenčinės Gedimino gimnaziją, Vilniaus Šeškinės vidurinę mokyklą, Lietuvos katalikų moterų sąjungos vaikų paramos centrą.

Nuolat palaikomas ryšys su Vilniaus rajono Nemenčinės girininkija, organizuojami bendri renginiai sodinant ir tvarkant miškus. Mokykla bendradarbiauja su šv. Kazimiero ordinu,Vilniaus arkivyskupijos katechetikos centru, Bezdonių Švč. Mergelės Marijos, Aušros Vartų Gailestingumo Motinos bažnyčia, Bezdonių seniūnija, Bezdonių vaikų darželiu, Tautos, Cingų labdaros fondais, „Gervėčių“ klubu, Arvydų dvaro šeimininkais, **VšĮ „Vaikų ir paauglių socialinis centras“, Baltarusijos Rimdžiūnų vidurine mokykla, lietuvių mokomąja kalba, rėmėjais.** Mokyklos bendruomenė palaiko glaudžius, draugiškus ryšius su Bezdonių miestelio ir kaimo bendruomene. Jau devyneri metai vyksta sporto šventės, kuriose dalyvauja Nemenčinės sporto mokyklos, kaimyninės Bezdonių Julijaus Slovackio gimnazijos atstovai ir vietos gyventojai. Rengiami mokyklos mokinių koncertai Bezdonių bendruomenei.

1. PROBLEMOS, REIKALINGA PAGALBA

* Mažėjantis mokinių ir klasių komplektų skaičius;
* Mokinių mokymosi motyvacijos mažėjimas;
* Kai kurių tėvų ir mokinių atsainus požiūris į mokymąsi ir žinių reikšmę ateičiai;
* Nesaugi aplinka. Reikalingas teritorijos aptvėrimas;
* Sporto salės, valgyklos stoka. Mokyklos pastatui būtina renovacija.

\_\_\_\_\_\_\_\_\_\_\_\_\_\_\_\_\_\_\_\_

Direktorius Algimantas Baranauskas

SUDERINTA

Mokyklos tarybos posėdyje

2016-05-12

Protokolo Nr. V2-01